
RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI

în intervalul 02.08.2026, ora 08.00 – 03.08.2026, ora 08.00
I.
SITUAŢIA HIDROMETEOROLOGICĂ

1. Situaţia şi prognoza hidro pe râurile interioare şi Dunăre din 03.08.2026, ora 07.00

RÂURI 
Debitele au fost în general staționare, exceptând râurile din bazinele hidrografice: Mureș, Ialomița și cursul superior al Prutului, unde au fost în scădere. 

Debitele se situează, în general, sub mediile multianuale lunare, la valori cuprinse între 30–90% din acestea, mai mici (sub 30%) pe râurile din bazinele: Iza, Tur, Crasna, Barcău, Crișuri, Bega, Timiș, Bârzava, Moravița, Caraș, Nera, Cerna, Suceava, Bârlad, Prut, bazinul mijlociu și inferior al Mureșului, pe unii afluenți din bazinul Jiului și din bazinul superior al Argeșului.

Nivelurile pe râuri la stațiile hidrometrice se situează sub COTELE DE ATENȚIE.

Debitele vor fi în general staționare, exceptând râurile din bazinul hidrografic al Ialomiței, unde vor fi în ușoară scădere. 

Izolat, spre seară, sunt posibile ușoare creșteri de niveluri și debite pe unele râuri mici din zonele de deal și de munte, ca urmare a precipitațiilor prognozate.

Nivelurile pe râuri la stațiile hidrometrice se vor situa sub COTELE DE ATENȚIE.
DUNĂRE
Debitul la intrarea în ţară (secţiunea Baziaş) în intervalul 02-03.08.2026 a fost în scădere, având valoarea de 1500 m3/s, sub media multianuală a lunii august (3900m3/s).

În aval de Porțile de Fier debitele au fost, în general, în scădere ușoară.

Debitul la intrarea în ţară (secţiunea Baziaş) va fi în ușoară scădere (1450 m3/s).

În aval de Porțile de Fier debitele vor fi în scădere.
A.B.A. Dobrogea Litoral informează că în urma scăderii nivelului, respectiv a debitului fluviului Dunărea pe sectorul Chiciu – Cernavodă – Hârșova, precum și tendința de scădere pentru următoarea perioadă, va începe aplicarea prevederilor Planului de restricții și folosire a apelor în perioadele deficitare pentru B.H. Dunăre.
În data de 14.05.2026 nivelul Dunării, respectiv debitul, au atins valoarea de atenționare/avertizare. Astfel, în Secțiunea Cernavodă s-a înregistrat un debit de 773 mc/s, respectiv un nivel = - 42 cm;      


Conform Planului de restricții pe sectorul Chiciu–Cernavodă–Hârșova (sector 6.2.) debitele caracteristice perioadei de vară sunt:

-debitul de atenție/avertizare: Qat = 859.536 mc/s;

-debitul necesar pentru satisfacerea cerințelor cantitative: QN = 716.28 mc/s;

-debitul necesar pentru îndeplinirea condițiilor de calitate: QNPCA = 324 mc/s;

În acest sens, va fi instituită faza de atenționare/avertizare la folosințele care se alimentează cu apă din Dunăre, pe sectorul Chiciu–Cernavodă–Hârșova, respectiv: 

-în scop potabil: S.C. R.A.J.A. S.A. Constanța – Sursa de apă potabilă Cernavodă;
-transport:  C.N. A.C.N. Agigea cu alimentare apă din Dunăre;
-industrie: S.C. Sârme și Cabluri S.A. Hârșova; 
-irigații: Ag. N.I.F. Filiala Îmbunătățiri Funciare Constanța; O.U.A.I. Ostrov-Babușa și O.U.A.I. Ostrov-Regie;
-piscicultură: SC Danubiu Elite Buc. –Am. pisc. Dunăreni.
A.B.A. Siret informează că în data de 02.08.2026, în jurul orei 19:22, în zona de la baza barajului Poaiana Uzului, jud. Bacău, în cuveta betonată, a fost identificată o persoană de sex masculin în stare de incostiență. Au fost anunțate imediat autoritățile prin apel la numărul unic 112, în vederea acordării asistenței medicale și a efectuării verificărilor necesare.
2. Situaţia meteorologică în intervalul 02.08.2026, ora 10.00 –03.08.2026, ora 06.00 

Administraţia Naţională de Meteorologie (A.N.M.) a emis în data de 02.08.2026, la ora 10:00, averţizarea meteorologică nr. 126, astfel:

-INFORMARE METEOROLOGICĂ valabilă în intervalul 02.08.2026, ora 10:00-06.08.2026, ora 10:00, vizând val de căldură, caniculă, temperaturi extreme, disconfort termic și nopți tropicale: „Duminică (2 august) și luni (3 august) valul de căldură va fi intens și va persista în vestul, sud-vestul, centrul și nordul țării, iar de marți (4 august) va fi în extindere și intensificare în sudul și estul teritoriului. Va fi caniculă și disconfort termic accentuat, iar indicele temperatură-umezeală (ITU) va atinge și depăși pragul critic de 80 de unități. Temperaturile maxime se vor încadra între 27...30 de grade pe litoral și în jurul a 40 de grade în Câmpia de Vest. Nopțile vor fi tropicale (cu minime de 20...25 de grade), pe litoral, în regiunile vestice și pe arii restrânse în rest, iar din noaptea de marți spre miercuri (4 / 5 august) în cea mai mare parte a țării.”
-COD GALBEN valabil în intervalul 02.08.2026, ora 10:00-04.08.2026, ora 10:00, vizând val de căldură persistent, temperaturi deosebit de ridicate, local caniculă, disconfort termic ridicat și nopți tropicale: „duminică (2 august) și luni (3 august), în Moldova, sud-vestul Munteniei, vestul și sudul Olteniei, sudul Banatului și al Transilvaniei valul de căldură va fi persistent. Se vor înregistra temperaturi deosebit de ridicate, local va fi caniculă, disconfort termic ridicat și indice temperatură-umezeală (ITU) care va atinge pragul critic de 80 de unități. Temperaturile maxime vor fi cuprinse între 33 și 37 de grade, cu cele mai mari valori în sudul Banatului. Pe alocuri noaptea va fi tropicală cu minime de până la 20...22 de grade.”

-COD PORTOCALIU valabil în intervalul 02.08.2026, ora 10:00-04.08.2026, ora 10:00, vizând val de căldură persistent și intens, caniculă, disconfort termic accentuat și nopți tropicale: „în județele Timiș, Hunedoara, Alba, Mureș, Cluj, Sălaj, Bistrița-Năsăud și Maramureș, duminică și luni (2 și 3 august) valul de căldură va fi persistent și intens și va fi caniculă, iar temperaturile maxime se vor situa între 35 și 38 de grade. Disconfortul termic va fi accentuat, iar indicele temperatură-umezeală (ITU) va depăși pragul critic de 80 de unități. Local noaptea va fi tropicală, cu minime de până la 20...24 de grade.”
-COD ROŞU valabil în intervalul 02.08.2026, ora 10:00-04.08.2026, ora 10:00, vizând
val de căldură persistent, temperaturi deosebit de ridicate, local caniculă, disconfort termic ridicat și nopți tropicale: „în județele Satu Mare, Bihor și Arad valul de căldură intens va persista și se vor înregistra temperaturi extreme comparabile cu recordurile absolute ale primei decade ale lunii august. Temperaturile maxime vor fi de 37...38 de grade în județul Satu Mare și de 39...40 de grade în județele Bihor și Arad. Disconfortul termic va fi deosebit de accentuat, iar indicele temperatură-umezeală (ITU) va depăși pragul critic de 80 de unități. Noaptea va fi tropicală cu minime de până la 23...25 de grade, cu cele mai ridicate valori în Dealurile de Vest.”
Această avertizare meteorologică a fost transmisă de către Centrul Operativ pentru Situaţii de Urgenţă al Ministerului Mediului, Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă vizate:

-către toate prefecturile (42 de prefecturi)-informare meteorologică;

-către prefecturile judeţelor: BACĂU, BOTOŞANI, BRAŞOV, CARAŞ-DEVERIN, DOLJ, GALAŢI, HARGHITA, IAŞI, MEHEDINŢI, NEAMŢ, OLT, SIBIU, SUCEAVA, TELEORMAN, VASLUI şi VRANCEA (16 prefecturi)-COD GALBEN;
-către prefecturile judeţelor: ALBA, BISTRIŢA-NĂSĂUD, CLUJ, HUNEDOARA, MARAMUREŞ, MUREŞ, SĂLAJ şi TIMIŞ (8 prefecturi)-COD PORTOCALIU; 

-către prefecturile judeţelor: ARAD, BIHOR şi SATU MARE (3 prefecturi)-COD ROŞU.

În ţară vremea a fost călduroasă în cea mai mare parte a teritoriului, caniculară și cu disconfort termic accentuat (indice temperatură-umezeală (ITU) care a a tins și a depășit pragul critic de 80 de unități) în Banat, Crișana, Maramureș, local în Transilvania, Oltenia, Moldova și izolat în Muntenia. Temperaturile maxime s-au încadrat între 27 de grade la Sulina și Mangalia și 40 de grade la Săcuieni. Cerul a fost mai mult senin, însă după-amiază și noaptea, pe arii restrânse în regiunile intracarpatice și la munte, temporar au fost înnorări, averse și descărcări electrice. Cantitățile de apă au fost de până la 2 l/mp în Banat, Crișana și Maramureș, iar în Transilvania de până la 11.7 l/mp (județul Mureș). Vântul a suflat slab și moderat. La ora 6 se înregistrau valori termice cuprinse între 9 grade la Întorsura Buzăului, Miercurea Ciuc și Toplița și 26 de grade la Dumbrăvița de Codru, Oravița și Șiria. În a doua parte a nopții, izolat s-a format ceață în estul Transilvaniei.
Observaţie: în intervalul de diagnoză a fost în vigoare 1 atenționare cod galben pentru fenomene meteorologice periculoase imediate (fenomene convective) emisă de către SRPV Timișoara.

La Bucureşti vremea a fost frumoasă, dar călduroasă, cu o temperatură maximă de 33 de grade. Cerul a fost senin, iar vântul a suflat slab și moderat. La ora 6 se înregistrau 14 grade la Băneasa, 17 grade la Afumați și 19 grade la Filaret.

3. Prognoza meteorologică în intervalul 03.08.2026, ora 09.00-04.08.2026, ora 9.00
În ţară valul de căldură, canicula, disconfortul termic accentuat cu indice temperatură-umezeală (ITU) mai mare de 80 de unități se vor menține în Banat, Crișana, local în Maramureș, Transilvania, Moldova și Oltenia. Îndeosebi în județele din Crișana se vor înregistra în continuare temperaturi extreme, comparabile cu recordurile absolute ale primei decade ale lunii august. Temperaturile maxime vor fi cuprinse între 33 și 40 de grade, iar cele minime se vor încadra în general între 19 și 25 de grade, cu cele mai ridicate valori în Dealurile de Vest, caracterizând o noapte tropicală. În restul teritoriului, vremea va fi în continuare călduroasă, pe alocuri caniculară, cu disconfort termic ridicat și indice temperatură-umezeală (ITU) ce va atinge pragul critic de 80 de unități. Maximele termice vor fi de la 28...31 de grade pe litoral până la 35 de grade în zonele de câmpie și de deal, iar cele minime se vor situa preponderent între 10 și 19 grade, cu valori mai mari, până la 23 de grade, pe litoral, unde noaptea va fi tropicală. Cerul va fi mai mult senin, trecător cu înnorări după-amiaza și seara în zona de munte, în Dobrogea și în extremitatea de est a Munteniei, unde izolat vor fi averse slabe (cantități de apă de 1...8 l/mp) și descărcări electrice. Vântul va sufla slab și moderat, cu ușoare intensificări în nordul Moldovei și asociat averselor. 
La Bucureşti vremea va rămâne călduroasă și disconfortul termic ridicat, iar indicele temperatură-umezeală (ITU) va atinge pragul critic de 80 de unități. Cerul va fi variabil, mai mult senin noaptea și dimineața, iar vântul va sufla slab până la moderat. Temperatura maximă se va situa în jurul valorii de 34 de grade, iar cea minimă va fi de 16...19 grade.
II. CALITATEA APELOR
Pe râurile interioare

A.B.A. CrIșuri informează că în data de 02.08.2026, la ora 09:45, a fost semnalat un fenomen de mortalitate piscicolă pe Lacul Paleu din zona comunei Paleu, jud. Bihor. Personalul A.B.A. Crișuri s-a deplasat la fața locului pentru investigații, se ve reveni cu informații. 

Pe fluviul Dunărea

PIAC Bulgaria informează că în data de 02.08.2026, la ora 11:23, a fost semnalată o pată de produse petroliere pe fluviul Dunărea la km 386 (la cca 10 km în amonte de Silistra), care se extindea din dreptul malului bulgăresc până la cca 50 m de malul românesc (jud. Călărași). Nu există informații despre nave avariate în zona menționată. Autoritățile bulgare efectuează investigații pentru identificarea sursei poluării, se va reveni cu informații.  

Pe Marea Neagră nu au fost semnalate evenimente deosebite.
III. CALITATEA MEDIULUI
1. În domeniul aerului
Nu au fost semnalate evenimente deosebite.

2. În domeniul solului şi vegetaţiei 

Nu au fost semnalate evenimente deosebite.

3. 
În domeniul supravegherii radioactivităţii mediului
Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

4. 
În municipiul Bucureşti
În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

